Fl-aħħar jiem il-Partit tas-Soċjalisti Ewropej qabel fuq dikjarazzjoni dwar il-ġejjieni tal-Unjoni Ewropea. Uffiċjali għolja ta' partiti membri tal-PES appoġġjaw din id-dikjarazzjoni li hija maħsuba biex tnebbaħ id-diskussjoni li se ssir matul il-ġimgħa li ġejja. Din hi d-dikjarazzjoni b'mod sħiħ. Sittin sena ilu, iċ-ċittadini Ewropej waqqfu s-sisien tal-Unjoni Ewropea – waħda mill-akbar forzi li b'suċċess ħadmet favur il-paċi, id-demokrazija, il-libertà, l-ugwaljanza, il-prosperità u s-solidarjetà. L-Unjoni Ewropea għandha ħafna stejjer ta' suċċess u għalhekk hemm ħafna għal xiex għandna nkunu kburin u għal xiex niċċelebraw, iżda ma nistgħux noqogħdu moħħna mistrieħ, jew naħsbu li kollox perfett. Id-dinja tal-lum qed tinbidel. In-nazzjonaliżmu qed iqajjem rasu. Qed jinħolqu t-tensjonijiet populisti li qed jerġgħu jieħdu l-ħajja madwar l-Ewropa. Qed nissugraw li minħabba d-distrazzjonijiet li għandna madwarna u s-sens ta' biża' li jġibu magħhom sentimenti nazzjonalistiċi, li nitbiegħdu mill-prijoritajiet komuni tagħna. Illum qegħdin f'salib it-toroq. Nistgħu biss niksbu riżultati li nixtiequ fit-tnedija mill-ġdid tal-UE jekk minn issa stess nieħdu direzzjoni ta' Ewropa aktar soċjali, aktar ġusta u aktar ibbażata fuq il-valuri li jgħaqqduna lkoll bħala Unjoni. Bħala Ministri tal-affarijiet Ewropej li ġejjin minn partiti progressivi madwar il-kontinent, dejjem ħdimna u sħaqna għad-demokrazija, is-solidarjetà u d-drittijiet fundamentali. Dawn il-valuri huma ċentrali u fundamentali għall-identità Ewropea, u huma wkoll is-sisien fuq xiex għandna nkomplu nibnu fuqhom. L-UE tista' tikseb is-suċċess biss jekk tirbaħ mill-ġdid il-fiduċja tal-Ewropej billi tippromwovi l-ugwaljanza, il-korrettezza u l-ġustizzja soċjali fost iċ-ċittadini kollha tagħha. Il-progress soċjali li aħna nsostnu, għandu dejjem ifisser konverġenza 'l fuq fid-drittijiet u l-istandards li nħaddnu. Wara snin ta' staġnar ekonomiku, irridu nerġgħu npoġġu l-ekonomiji tagħna fit-triq tas-sostenibbiltà soċjali u ambjentali, waqt li nżommu f'moħħna l-iżviluppi diġitali u teknoloġiċi. Bħala Progressivi Ewropej, irnexxielna noħolqu pressjoni għal aktar investiment, permezz ta' inizjattivi li mhux biss jiffokaw fuq il-konsolidazzjoni fiskali li jindirizzaw it-tkabbir u l-investiment. B'hekk inħoloq bilanċ mill-ġdid mhux biss fl-immaniġġjar tal-fondi pubbliċi, imma ssaħħet ukoll is-sostenibilità tagħhom. Aħna se nkomplu nagħmlu dan sabiex noħolqu aktar konverġenza soċjali u ekonomika fost l-Istati Membri u fi ħdanhom, favur it-tkabbir sostenibbli u inklussiv. Se nkomplu nsostnu u naħdmu sabiex verament ikun hemm ġustizzja fiskali, billi nindirizzaw il-frodi u l-evażjoni tat-taxxa. Il-ħidma tagħna se tkompli sabiex il-munita Ewro tixpruna aktar tkabbir u konverġenza fl-Unjoni Ewropea billi tikkumplimenta u tirriforma l-Unjoni Ekonomika u Monetarja. Wasal iż-żmien li nsawru l-Unjoni Ewropea f'unjoni soċjali, bi drittijiet tal-ħaddiema aktar b'saħħithom, b'ugwaljanza bejn is-sessi, b'opportunitajiet ta' xogħol flimkien ma' dħul garantit, u rridu nieħdu miżuri li tabilħaqq jindirizzaw il-qgħad fost iż-żgħażagħ, l-inugwaljanza fil-pagi, u differenzi varji fil-livell ta' għajxien u s-sigurtà soċjali. Nemmnu u nixtiequ naħdmu mill-qrib mat-trade unions biex niżviluppaw miżuri ta' protezzjoni soċjali u stat soċjali li jilħaq il-ħtiġijiet ta' ekonomiji li qed jinbidlu b'mod mgħaġġel. Irridu li jkun hemm paga minima f'kull Stat Membru, filwaqt li jiġu rispettati l-prattiċi nazzjonali u r-rwolijiet tas-sħab soċjali f'kull pajjiż. Irridu naħdmu viċin ma' dawn is-sħab soċjali sabiex niżviluppaw protezzjoni soċjali u stati li jibbażaw lilhom infushom fuq il-ħarsien soċjali li jilħaq il-bżonnijiet tal-ekonomiji li dejjem qegħdin jinbidlu. Ma nistgħux nittolleraw dumping soċjali, isir fejn isir. Għal dawn ir-raġunijiet, irridu li l-pilastru soċjali tal-Unjoni Ewropea, għandu jkun inkluż fid-dikjarazzjoni ta' Ruma u s-Sibt li ġej, aħna ninsabu ħerqana li naraw li jittieħdu passi konkreti ġodda favur aktar xogħol xieraq u tkabbir inklussiv meta l-mexxejja Ewropej mistennija jiltaqgħu għas-summit soċjali fl-Iżvezja aktar tard din is-sena. Id-drittijiet soċjali u l-inklużjoni fl-Unjoni Ewropea mhumiex biss fundamentali għas-suq waħdieni. L-Unjoni Ewropea għandha bħala għan li tkun mudell li jgħaqqad flimkien it-tkabbir ekonomiku u s-sigurtà soċjali. Huwa għalhekk illi għandna bżonn aktar koerenza fil-politika tagħna biex inżommu dan l-iskop ħaj. Dan ifisser li rridu nkomplu niżviluppaw is-suq uniku, nirrifurmaw l-ekonomiji tagħna filwaqt li nikkonsolidaw il-kundizzjonijiet tal-familiji tagħna; f'dan kollu għandna nikkunsidraw l-impatt u t-tifsiriet soċjali li dawn il-miżuri jġibu magħhom filwaqt li naraw li nżommu mal-miri li ħloqna aħna stess. Għad fadal xi jsir, għadna ma lħaqniex il-mira li jkollna rata ta' impjiegi ta' 75%, ma ksibniex l-oġġettiv ghall-investiment fir-riċerka u l-edukazzjoni u l-ħidma se tkompli sabiex jitnaqqsu l-inġustizzji bejn is-sessi, filwaqt li nnaqqsu r-rata ta' faqar għar-rata li qbilna fuqha. Għalhekk, bħala progressivi, aħna se nkomplu bil-ħidma tagħna sabiex jintlaħaq il-bilanċ koordinat fil-politika Ewropea sabiex tingħata prijorità lill-politika tas-sigurtà u d-drittijiet soċjali. L-Ewropa għandha tkompli tappoġġja u tiddefendi bis-sħiħ id-demokrazija u l-istat tad-dritt, kemm fil-kontinent tagħna kif ukoll lil hinn minnu. Jekk ikun hemm vjolazzjonijiet u dawn jiġu kkonfermati, għandu jkun hemm konsegwenzi. Għandna wkoll naħdmu bis-sħiħ sabiex l-Ewropa ssaħħaħ il-pożizzjoni tagħha bħala prekursur fuq oqsma importanti, speċjalment f'era fejn l-azzjoni internazzjonali dwar it-tibdil fil-klima, is-sostenibilità u s-sigurtà huma mhedda minn tendenzi ta' iżolament. Ewropa progressiva għandha tkun hi li tistabbilixxi l-istandards tagħha u titlob li s-sħab tagħha fid-dinja jsegwu l-istess passi tagħha. Irridu naħdmu sabiex nindirizzaw b'mod effettiv il-kriżi tar-refuġjati. L-Ewropa minn dejjem kienet kontinent tal-migrazzjoni – interna u esterna. Aħna determinati li niddefendu l-valuri tagħna, kif dejjem għamilna, b'politika Ewropea ta' ażil, li tabilħaqq tkun imsejsa fuq l-aspett umanitarju, li fl-istess ħin tkun b'saħħitha u effiċjenti waqt li tinkludi l-mekkaniżmi ġusti għat-tqassim tal-piż bejn l-Istati Membri. Għandna wkoll naħdmu mal-pajjiżi ġirien tagħna u sħab oħra fid-dinja biex nindirizzaw il-kawżi prinċipali tal-migrazzjoni u mhux biss insolvu sitwazzjonijiet maħluqa mill-effetti tagħha. Huwa kruċjali li fl-istess ħin insaħħu l-kontrolli tal-fruntieri esterni komuni tagħna mal-Korpi ġodda tal-Gwardji tal-Fruntieri. Is-sigurtà u s-sikurezza taċ-ċittadini fl-Ewropa hija ta' prijorità ewlenija, imma din tista' tiġi garantita biss jekk ikun hemm koperazzjoni u trasparenza. Approċċ komuni fuq il-politika ta' sigurtà u ta' difiża komuni huma l-aħjar għodod li jipproteġuna, speċjalment fil-ġlieda kontra t-terroriżmu. Madankollu, għandna naħdmu wkoll biex nipproteġu dak li huwa ta' valur għalina fis-soċjetajiet tagħna; it-tolleranza, l-aċċessibbiltà u d-drittijiet tal-bniedem, minn dawk kollha li jippruvaw imorru kontrihom. Ħaġa waħda hija ċerta, l-Ewropa ta' għada mhux se tkun l-istess bħall-Ewropa tal-bieraħ. Sfidi komuni ġodda – tibdil ġeopolitiku, il-firxa tad-diġitalizzazzjoni ġeneralizzata u t-tranżizzjoni ambjentali – jeħtieġu soluzzjonijiet komuni. Ma għandniex għalfejn nibżgħu minn sfidi ġodda, ġaladarba nibqgħu magħquda flimkien. Mhux biss b'konsegwenza ta' Brexit, aħna rridu naraw u nosservaw li l-Istati Membri, bl-ambizzjonijiet partikolari fl-iżvilupp ulterjuri tagħhom fl-Unjoni Ewropea, jirnexxilhom jegħlbu l-isfidi tagħhom. Madankollu, il-kundizzjonijiet huma ċari: għandna trattat li huwa applikabbli għal kulħadd, dan ifisser li xi Stati Membri jistgħu jagħżlu li jaħdmu flimkien sabiex isolvu kwistjonijiet f'sens ta' koperazzjoni. Aħna konvinti li soluzzjonijiet komuni u riżultati konkreti huma l-aħjar eżempji sabiex nirrispondu għall-kritika estensiva li qed issir fuq il-proġett Ewropew. Dawn it-tendenzi nazzjonalistiċi li qed niltaqgħu magħhom illum, żgur mhumiex se jipprovdu s-soluzzjoni għall-isfidi li qed naffaċċjaw. L-Unjoni Ewropea hija t-tweġiba għas-sitwazzjonijiet li qed iġġib magħha d-dinja globalizzata u aħna lesti li naħdmu sabiex niddefenduha kontra kull tip ta' theddid, kemm attwali u kemm futuri. Kemm-il darba smajna l-kelma 'trattat' fil-lezzjoni tal-Istorja. Speċjalment min kompla jistudja dan is-suġġett barra mis-sekondarja. Id-dizzjunarju jgħidilna li trattat huwa patt formali bejn l-Istati. Trattat li jipprometti solidarjetà, għaqda, paċi, jew xi valuri oħra. Smajna bit-Trattat ta' Amiens, it-Trattat ta' Versailles, u xbajna nisimgħu bit-Trattat ta' Lisbona. U issa ninsabu jiem 'il bogħod mis-sittin anniversarju tal-iffirmar tat-Trattat ta' Ruma. Trattat li witta t-triq għal dik li eventwalment kellha ssir l-Unjoni Ewropea kif nafuha llum. It-Trattat ta' Ruma jiġbor fih b'kollox tliet trattati: it-Trattat tal-Komunità Ekonomika Ewropea, it-Trattat tal-Komunità Ewropea, u t-Trattat tal-Funzjoni tal-Unjoni Ewropea. Interessanti ninnutaw li l-ewwel indikazzjoni tal-Unjoni Ewropea kienet fl-1951 bit-Trattat ta' Pariġi. Dan ta bidu għall-Komunità Ewropea bbażata fuq il-liġi internazzjonali biex tibni mill-ġdid l-ekonomiji tal-pajjiżi Ewropej u tippreveni gwerra oħra. Komunità li kienet l-ewwel u qabel kollox ħolma ta' ċertu Jean Monnet, ċittadin Franċiż, u tħabbret minn Robert Schuman, li dak iż-żmien kien il-Ministru għall-Affarijiet Barranin Franċiż. Iżda għall-Unjoni Ewropea, kollox beda fil-25 ta' Marzu, 1957 bl-ewwel fergħa tat-Trattat ta' Ruma. It-Trattat tal-Komunità Ekonomika Ewropea kien iffirmat minn sitt poteri Ewropej: Franza, l-Olanda, il-Lussemburgu, l-Italja, il-Belġju, u l-Ġermanja tal-Punent. Dan l-ewwel ftehim kellu jwitti t-triq ta' unjoni bejn iċ-ċittadini Ewropej wara li ftit iktar minn għaxar snin qabel, il-kontinent kien fuq ix-xifer ta' distruzzjoni assoluta minħabba t-Tieni Gwerra Dinjija. Kemm il-Komunità Ekonomika Ewropea (EEC), u kemm il-Komunità tal-Enerġija Atomika Ewropea (EURATOM). Dawn il-friegħi tat-Trattat ta' Ruma fissru li Stati Membri ta' dan il-kunċett politiku ġdid se jingħaqdu f'integrazzjoni progressiva biex iwelldu valuri Ewropej sodi, speċjalment fi żmien kunflitt. Din kienet l-ewwel rebħa fl-istabbiliment tal-Unjoni Ewropea kif nafuha llum. L-EEC, kif kienet magħrufa dak iż-żmien, kienet magħmulha min serje ta' istituzzjonijiet: il-Kummissjoni Ewropea, l-Assemblea Ewropea – li iktar 'il quddiem saret il-Parlament Ewropew, il-Qorti għall-Ġustizzja, u l-Kumitat Soċjali u Ekonomiku. Dawn kollha sarulhom emendi meħtieġa ma' kull trattat li ġie wara dak ta' Ruma. Wara l-EEC u l-EURATOM, il-pass li jmiss kien li jkun stabbilit suq komuni, biex sal-1968 kienet stabbilita tariffa komuni għall-prodotti minn pajjiżi terzi. Sa dan iż-żmien, kien assigurat moviment ħieles tal-persuni, fondi u diversi servizzi. Madanakollu, il-pajjiżi li ffirmaw fl-1951 kellhom jistennew sal-1987 għall-Att Ewropew Singolu, biex ikun stabbilit suq unit. Dan eventwalment wassal biex fl-1992 tfassal it-Trattat tal-Unjoni Ewropea. It-Trattat ta' Ruma u l-friegħi tiegħu fissru wkoll projbizzjoni ta' monopolji, politika komuni għat-trasport, u privileġġi kummerċjali għall-kolonji tal-Istati Membri. Sittin sena wara għandna Unjoni Ewropea stabbilita u li kontinwament tiddomina l-ġrajjiet kurrenti. L-Unjoni għandha storja qasira iżda mogħnija b'kontroversji, tiġrif, ġrajjiet ta' kuraġġ, kulturi magħġuna għal futur aħjar. Ħafna jħarsu lejha bħala l-aqwa simbolu tal-politika tal-futur u tal-iktar kulturi rikki fid-dinja. Fl-2017 għandna Unjoni Ewropea li qed taffaċċja sfidi partikolari fl-istorja. Qed taffaċċja Stat Membru b'saħħtu li wera x-xewqa li ma jibqax parti minnha, pajjiż lest li jikseb l-indipendenza biex jissieħeb magħha mill-ġdid, influwenza negattiva minn amministrazzjoni Amerikana ġdida, theddid ta' terroriżmu, influss ta' migrazzjoni bla preċedent, ċittadini li jħossuhom mbiegħda mill-ogħla istituzzjonijiet. Hi u tersaq viċin is-sittin anniversarju minn twelidha, l-Unjoni Ewropea donnha qed tammetti li fil-passaġġ tagħha, tilfet xi ftit jew wisq mill-valuri li sittin sena ilu kienu l-pendamenti tagħha. Il-25 ta' Marzu 2017 tista' tibqa mfakkra bħala data oħra fejn il-mexxejja Ewropej kellhom diskussjoni oħra mingħajr implimentazzjonijiet u fejn taw il-prosit lil xulxin, jew tista' tibqa' mfakkra bħala jum li fih twieled mill-ġdid xi forma ta' manifest popolari għall-Ewropa Soċjali. Nhar il-Ħamis li ġej, f'Ruma, il-belt storika li welldet it-Trattat, 27 mexxej Ewropew se tniggżu l-kuxjenza. Il-mexxejja se jieħdu l-opportunità li jħarsu lejn sittin sena ilu lejn dak li bnew missirijiethom, u bl-istess mod u valuri, jibnu l-futur tas-27 Stat Membru. Donald Tusk, President tal-Kunsill Ewropew, u l-Prim Ministru Taljan Paolo Gentiloni se jistiednu l-mexxeja preżenti jiffirmaw patt li se jiddetermina l-għaxar snin li ġejjin tal-Unjoni Ewropea. Għal dan il-jum, Ruma se tkun simbolu ta' għaqda. U Malta, bħala ċ-ċkejkna bit-tmun tal-Kunsill tal-Unjoni Ewropea, tibqa' mfakkra bħala parteċipant ewlieni fil-bini mill-ġdid ta' esperiment politiku b'saħħtu.